title: Directiva 2007/16/CE a Comisiei din 19 martie 2007 privind punerea în aplicare a Directivei 85/611/CEE a Consiliului privind coordonarea actelor cu putere de lege și a actelor administrative privind anumite organisme de plasament colectiv în valori mobiliare (OPCVM), în ceea ce privește clarificarea anumitor definiții (Text cu relevanță pentru SEE )

text:
               20.3.2007

               RO

               Jurnalul Oficial al Uniunii Europene

               L 79/11

         DIRECTIVA 2007/16/CE A COMISIEI
   din 19 martie 2007
   privind punerea în aplicare a Directivei 85/611/CEE a Consiliului privind coordonarea actelor cu putere de lege și a actelor administrative privind anumite organisme de plasament colectiv în valori mobiliare (OPCVM), în ceea ce privește clarificarea anumitor definiții
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 85/611/CEE a Consiliului din 20 decembrie 1985 privind coordonarea actelor cu putere de lege și a actelor administrative privind anumite organisme de plasament colectiv în valori mobiliare (OPCVM) (1), în special articolul 53a litera (a),
   întrucât:

               (1)

               Directiva 85/611/CEE conține mai multe definiții, care uneori se întrepătrund, privind activele eligibile pentru plasament de către organisme de plasament colectiv în valori mobiliare, denumite în continuare „OPCVM”, precum o definiție a valorilor mobiliare și o definiție a instrumentelor pieței monetare.

               (2)

               De la adoptarea Directivei 85/611/CEE, varietatea instrumentelor financiare tranzacționate pe piețele financiare a crescut considerabil, ducând la nesiguranță privind stabilirea faptului dacă anumite categorii de instrumente financiare sunt sau nu cuprinse în respectivele definiții. Nesiguranța în aplicarea definițiilor dă naștere la interpretări divergente ale directivei.

               (3)

               Pentru a se asigura aplicarea uniformă a Directivei 85/611/CEE, pentru a ajuta statele membre să dezvolte o înțelegere comună privind faptul dacă o anume categorie de active este eligibilă pentru un OPCVM și pentru a se asigura că definițiile sunt înțelese în concordanță cu principiile care stau la baza Directivei 85/611/CEE, precum cele care guvernează diversificarea riscului și limitele de expunere, capacitatea OPCVM de a-și răscumpăra unitățile la cererea deținătorilor de unități și de a calcula valoarea netă a activelor sale ori de câte ori unitățile sunt emise sau răscumpărate, este necesar să se ofere autorităților competente și actorilor de pe piață un grad mai mare de siguranță în această privință. A avea o mai mare siguranță va facilita, de asemenea, o funcționare mai bună a procedurii de notificare pentru distribuirea transfrontalieră a OPCVM.

               (4)

               Explicațiile prevăzute în această directivă nu dau naștere la noi obligații comportamentale sau operaționale pentru autoritățile competente sau actorii de pe piață. Decât să stabilească liste exhaustive de instrumente și tranzacții financiare, acestea elucidează criteriile de bază ca sprijin în vederea stabilirii faptului dacă o clasă de instrumente financiare este sau nu cuprinsă în diversele definiții.

               (5)

               Eligibilitatea unui activ pentru un OPCVM nu trebuie evaluată numai din perspectiva încadrării în sfera definițiilor conform explicațiilor din prezentul proiect, dar, de asemenea, cu privire la cerințele stabilite în Directiva 85/611/CEE. Autoritățile naționale competente ar putea conlucra prin Comitetul autorităților europene de reglementare a piețelor valorilor mobiliare (CAERVM) pentru a elabora abordări comune asupra aplicării practice, zilnice a acelor explicații în contextul atribuțiilor lor de supraveghere, în special în legătură cu alte cerințe ale Directivei 85/611/CEE, precum proceduri de control sau de gestionare a riscurilor și pentru a asigura buna funcționare a pașaportului produsului.

               (6)

               Directiva 85/611/CEE definește valorile mobiliare exclusiv din punct de vedere formal-legal. În consecință, definiția valorilor mobiliare se aplică unei game largi de produse financiare cu caracteristici și niveluri de lichiditate diferite. Pentru fiecare dintre aceste produse financiare, se va asigura compatibilitatea între definiția valorilor mobiliare și alte dispoziții ale directivei.

               (7)

               Fondurile închise de investiții constituie o categorie de active care nu este explicit descrisă ca activ eligibil pentru un OPCVM, în conformitate cu Directiva 85/611/CEE. Cu toate acestea, unitățile fondurilor închise de investiții sunt în mod frecvent tratate ca valori mobiliare și admiterea lor la tranzacționare pe o piață reglementată justifică adesea un astfel de tratament. Prin urmare, este necesar să se ofere actorilor de pe piață și autorităților competente siguranța încadrării sau neîncadrării unităților fondurilor închise de investiții în definiția valorilor mobiliare. Autoritățile naționale competente ar putea conlucra prin CAERVM pentru a dezvolta abordări comune privind aplicarea practică, zilnică a criteriilor aplicabile fondurilor închise de investiții, în special privind standardele minime de bază în legătură cu mecanismele de guvernare corporativă.

               (8)

               Mai multă siguranță juridică este, de asemenea, necesară în ceea ce privește clasificarea, ca valori mobiliare, a instrumentelor financiare care sunt legate de performanța altor active, inclusiv de activele nemenționate în Directiva 85/611/CEE sau care sunt susținute de astfel de active. Trebuie clarificat faptul că, în cazul în care asocierea la valoarea de bază sau la un alt element al instrumentului se ridică la valoarea unui element de care trebuie ținut seama ca derivat integrat, instrumentul financiar va fi încadrat în subcategoria valorilor mobiliare care includ un element derivat. Acest lucru are drept consecință faptul că criteriile corespunzătoare derivatelor în conformitate cu Directiva 85/611/CEE trebuie să se aplice elementului respectiv.

               (9)

               Pentru a se încadra în definiția instrumentelor pieței monetare din Directiva 85/611/CEE, un instrument financiar ar trebui să îndeplinească anumite criterii, în special trebuie să fie tranzacționat în mod normal pe piața monetară, trebuie să fie lichid și trebuie să aibă o valoare care să poată fi determinată cu exactitate în orice moment. Este necesar să se asigure o aplicare uniformă a acestor criterii, ținând seama de anumite practici de pe piață. De asemenea, este necesar să se clarifice dacă acele criterii trebuie înțelese în concordanță cu alte principii ale Directivei 85/611/CEE. Definiția instrumentelor de pe piața monetară ar trebui extinsă la instrumentele financiare care nu sunt admise sau tranzacționate pe o piață reglementată și pentru care Directiva 85/611/CEE stabilește alte criterii pe lângă criteriile generale pentru instrumentele pieței monetare. Prin urmare, era la fel de necesară clarificarea acelor criterii, având în vedere cerințele de protejare a investitorilor și ținând seama de principiile directivei, precum lichiditatea portofoliului, în conformitate cu articolul 37 al acesteia.

               (10)

               În temeiul Directivei 85/611/CEE, se va ține seama de instrumentele financiare derivate ca active lichide financiare, dacă acestea îndeplinesc criteriile stabilite în respectiva directivă. Este necesar să se asigure o aplicare uniformă a acelor criterii și, de asemenea, să se precizeze în mod clar că acele criterii trebuie înțelese în concordanță cu alte dispoziții ale directivei. De asemenea, trebuie precizat faptul că, în cazul în care derivatele de credit îndeplinesc acele criterii, ele devin instrumente financiare derivate în sensul Directivei 85/611/CEE și, prin urmare, sunt eligibile a fi tratate ca active lichide financiare.

               (11)

               Necesitatea clarificării este în mod special urgentă pentru derivatele pe indici financiari. În prezent există o gamă largă de indici financiari care funcționează ca valoare de bază pentru un instrument derivat. Acești indici pot varia în ceea ce privește compoziția sau ponderea elementelor lor. În toate cazurile trebuie să se asigure că OPCVM își poate îndeplini obligațiile în ceea ce privește lichiditatea portofoliului, în conformitate cu articolul 37 din Directiva 85/611/CEE și calculul valorii activului net și că acele obligații nu sunt afectate în mod negativ de caracteristicile valorii de bază ale unui derivat. Trebuie clarificat faptul că derivatele pe indici financiari a căror compoziție este destul de diversificată, care reprezintă un reper adecvat pentru piața la care fac referire și care fac obiectul informării corespunzătoare privind compoziția și calculul indicelui intră în categoria derivatelor ca active lichide financiare. Autoritățile naționale competente ar putea conlucra prin Comitetul autorităților europene de reglementare a piețelor valorilor mobiliare (CAERVM) pentru a dezvolta abordări comune privind aplicarea practică, zilnică a acelor criterii în ceea ce privește indicii bazați pe active care nu sunt identificate separat în directivă ca active eligibile.

               (12)

               Directiva 85/611/CEE identifică drept subcategorie de valori mobiliare și instrumente de pe piața monetară pe cele care includ un element derivat. Integrarea unui element derivat într-o valoare mobiliară sau un instrument de pe piața monetară nu transformă întregul instrument financiar în instrument financiar derivat care nu s-ar mai încadra în definițiile valorii mobiliare sau ale instrumentului de pe piața monetară. Prin urmare, este necesară o clarificare privind condițiile în care un derivat financiar poate fi considerat integrat în alt instrument. În plus, integrarea unui derivat într-o valoare mobiliară sau instrument de pe piața monetară atrage riscul ca normele pentru derivatele impuse de Directiva 85/611/CEE să fie ocolite. Din acel motiv, directiva cere identificarea elementului derivat integrat și respectarea acelor norme. Dat fiind gradul de inovație financiară, identificarea unui element derivat integrat nu este întotdeauna evidentă. Pentru o și mai mare siguranță în această privință, trebuie prezentate criteriile de identificare a acestor elemente.

               (13)

               În conformitate cu Directiva 85/611/CEE, tehnicile și instrumentele privind valorile mobiliare sau instrumentele pieței monetare în sensul unei gestionări eficiente a portofoliului nu se încadrează în definițiile valorilor mobiliare și ale instrumentelor pieței monetare. Pentru a clarifica limitele acelor definiții, este necesară stabilirea unor criterii de identificare a tranzacțiilor care ar intra sub incidența acelor tehnici și instrumente. De asemenea, trebuie reamintit faptul că acele tehnici și instrumente trebuie înțelese în concordanță cu alte obligații ale OPCVM, în special în ceea ce privește profilul de risc. Altfel spus, trebuie să fie în concordanță cu normele prevăzute în Directiva 85/611/CEE privind gestionarea riscurilor și diversificarea riscului, precum și cu restricțiile asupra vânzărilor fără acoperire și a împrumuturilor.

               (14)

               Directiva 85/611/CEE stabilește criteriile de definire a OPCVM care reproduc indicii obligațiunilor sau acțiunilor. OPCVM care îndeplinesc acele criterii sunt supuse unui tratament mai flexibil în ceea ce privește limitele de integrare ale emitentului. Prin urmare, este necesar să se dezvolte o înțelegere clară a acestor criterii și să se asigure aplicarea lor uniformă în toate statele membre. Acel lucru presupune clarificarea ulterioară a faptului dacă un OPCVM poate fi considerat sau nu drept OPCVM ce reproduce structura unui indice, prin urmare, presupune o mai mare siguranță privind condițiile care justifică tratamentul preferențial al OPCVM ce reproduce structura unui indice.

               (15)

               Comitetul autorităților europene de reglementare a piețelor valorilor mobiliare a fost consultat pentru asistență tehnică.

               (16)

               Măsurile prevăzute de prezenta directivă sunt conforme cu avizul Comitetului European de Valori Mobiliare,

         ADOPTĂ PREZENTA DIRECTIVĂ:
   Articolul 1
   Obiect
   Prezenta directivă stabilește norme de clarificare, în sensul aplicării uniforme, a următorilor termeni:

               1.

               valori mobiliare, în conformitate cu definiția prevăzută la articolul 1 alineatul (8) din Directiva 85/611/CEE;

               2.

               instrumente ale pieței monetare, în conformitate cu definiția prevăzută la articolul 1 alineatul (9) din Directiva 85/611/CEE;

               3.

               active financiare lichide, în conformitate cu definiția OPCVM prevăzută la articolul 1 alineatul (2) din Directiva 85/611/CEE, privind instrumentele financiare derivate;

               4.

               valori mobiliare și instrumente de pe piața monetară care integrează derivate, în conformitate cu articolul 21 alineatul (3) paragraful al patrulea din Directiva 85/611/CEE;

               5.

               tehnici și instrumente de gestionare eficientă a portofoliului, în conformitate cu articolul 21 alineatul (2) din Directiva 85/611/CEE;

               6.

               OPCVM care reproduce compoziția unui indice, în conformitate cu articolul 22a alineatul (1) din Directiva 85/611/CEE.

         Articolul 2

      Articolul 1 alineatul (8) din Directiva 85/611/CEE

   Valori mobiliare
   (1)   Trimiterea din articolul 1 alineatul (8) din Directiva 85/611/CEE la valorile mobiliare se înțelege ca trimitere la instrumentele financiare care îndeplinesc următoarele criterii:

               (a)

               potențiala pierdere pe care OPCVM o poate suporta în ceea ce privește deținerea respectivelor instrumente se limitează la suma plătită pentru acestea;

               (b)

               lichiditatea acestora nu compromite capacitatea OPCVM de a se conforma articolului 37 din Directiva 85/611/CEE;

               (c)

               o evaluare sigură se află la dispoziția acestora după cum urmează:

                           (i)

                           în cazul valorilor admise sau tranzacționate pe o piață reglementată, în conformitate cu articolul 19 alineatul (1) literele (a)-(d) din Directiva 85/611/CEE, sub formă de prețuri exacte, sigure și periodice care sunt fie prețuri ale pieței, fie prețuri puse la dispoziție prin sisteme de evaluare, independente de emitenți;

                           (ii)

                           în cazul altor valori, în conformitate cu articolul 19 alineatul (2) din Directiva 85/611/CEE, sub forma unei evaluări periodice ce rezultă din informațiile obținute de la emitentul valorii sau din analiza financiară fiabilă;

               (d)

               informații corespunzătoare se află la dispoziția acestora după cum urmează:

                           (i)

                           în cazul valorilor admise sau tranzacționate pe o piață reglementată, în conformitate cu articolul 19 alineatul (1) literele (a)-(d) din Directiva 85/611/CEE, sub formă de informații periodice, exacte și cuprinzătoare furnizate pieței privind valoarea sau, dacă este cazul, privind portofoliul valorii;

                           (ii)

                           în cazul altor valori, în conformitate cu articolul 19 alineatul (2) din Directiva 85/611/CEE, sub formă de informații periodice și exacte oferite OPCVM privind valoarea sau, dacă este cazul, privind portofoliul valorii;

               (e)

               acestea sunt negociabile;

               (f)

               achiziția acestora corespunde obiectivelor de investiție sau politicii de plasament în OPCVM în conformitate cu Directiva 85/611/CEE;

               (g)

               riscurile acestora sunt cuprinse în procesul OPCVM de gestionare a riscurilor.

         În sensul literelor (b) și (e) ale primului alineat, și cu excepția cazului în care OPCVM deține informații care ar duce la o determinare diferită, se presupune că instrumentele financiare admise sau tranzacționate pe o piață reglementată, în conformitate cu articolul 19 alineatul (1) literele (a), (b) sau (c) din Directiva 85/611/CEE, nu compromit capacitatea OPCVM de a se conforma articolului 37 din Directiva 85/611/CEE și se presupune a fi, de asemenea, negociabile.
   (2)   Valorile mobiliare, în conformitate cu articolul 1 alineatul (8) din Directiva 85/611/CEE, se interpretează că includ după cum urmează:

               (a)

               unități ale fondurilor închise de investiții constituite sub formă de societăți de investiții sau sub formă fonduri de plasament care îndeplinesc următoarele criterii:

                           (i)

                           îndeplinesc criteriile stabilite la alineatul (1);

                           (ii)

                           sunt supuse mecanismelor de guvernare corporativă aplicate societăților;

                           (iii)

                           în cazul în care o altă entitate desfășoară o activitate de gestionare a activelor în numele unui fond închis de investiții, respectiva entitate este supusă regulamentelor naționale în sensul protejării investitorilor;

               (b)

               unități ale fondurilor închise de investiții constituite în temeiul legislației contractuale care îndeplinesc următoarele criterii:

                           (i)

                           îndeplinesc criteriile stabilite la alineatul (1);

                           (ii)

                           sunt supuse mecanismelor de guvernare corporativă echivalente celor aplicate societăților în conformitate cu litera (a) punctul (ii);

                           (iii)

                           sunt gestionate de o entitate care este supusă reglementărilor naționale în sensul protejării investitorilor;

               (c)

               instrumente financiare care îndeplinesc următoarele criterii:

                           (i)

                           îndeplinesc criteriile stabilite la alineatul (1);

                           (ii)

                           sunt susținute sau legate de performanța altor active, care pot fi diferite de cele prevăzute la articolul 19 alineatul (1) din Directiva 85/611/CEE.

         (3)   Dacă un instrument financiar reglementat la alineatul (2) litera (c) conține un element derivat integrat în conformitate cu articolul 10 al acestei directive, elementului respectiv i se aplică cerințele articolului 21 din Directiva 85/611/CEE.
   Articolul 3

      Articolul 1 alineatul (9) din Directiva 85/611/CEE

   Instrumente tranzacționate normal pe piața monetară
   (1)   Trimiterea din articolul 1 alineatul (9) din Directiva 85/611/CEE la instrumentele pieței monetare ca instrumente se înțelege ca trimitere la următoarele:

               (a)

               instrumente financiare admise la tranzacționare sau tranzacționate pe o piață reglementată în conformitate cu articolul 19 alineatul (1) literele (a), (b) și (c) din Directiva 85/611/CEE;

               (b)

               instrumente financiare care nu sunt admise spre tranzacționare.

         (2)   Trimiterea din articolul 1 alineatul (9) din Directiva 85/611/CEE la instrumentele pieței monetare ca instrumente în mod normal tranzacționate se înțelege ca trimitere la instrumente financiare care îndeplinesc următoarele criterii:

               (a)

               la emisiune au o scadență de până la și inclusiv 397 de zile;

               (b)

               au o scadență reziduală de până la și inclusiv 397 de zile;

               (c)

               suferă modificări regulate ale randamentului în linie cu termenii pieței monetare cel puțin o dată la 397 de zile;

               (d)

               profilul de risc, inclusiv riscurile de credit și ale ratei dobânzii, corespunde profilului instrumentelor financiare care au o scadență în conformitate cu literele (a) sau (b), ori sunt supuse unei modificări a randamentului în conformitate cu litera (c).

         Articolul 4

      Articolul 1 alineatul (9) din Directiva 85/611/CEE

   Instrumente lichide cu o valoare ce poate fi determinată cu exactitate în orice moment
   (1)   Trimiterea din articolul 1 alineatul (9) din Directiva 85/611/CEE la instrumentele pieței monetare care sunt lichide se înțelege ca trimitere la instrumente financiare care pot fi vândute la preț limitat într-o perioadă de timp suficient de scurtă, ținând seama de obligația OPCVM de a răscumpăra sau de a-și răscumpăra unitățile la cererea oricărui deținător de unități.
   (2)   Trimiterea din articolul 1 alineatul (9) din Directiva 85/611/CEE la instrumentele pieței monetare ca instrumente cu o valoare ce poate fi determinată cu exactitate în orice moment se înțelege ca trimitere la instrumente financiare pentru care sunt disponibile sisteme de evaluare exacte și sigure care îndeplinesc următoarele criterii:

               (a)

               permit OPCVM să calculeze valoarea activului net conform valorii la care instrumentul financiar din portofoliu ar putea fi schimbat între părți dispuse, bine informate în cadrul unei tranzacții neprivilegiate;

               (b)

               se bazează fie pe datele de pe piață fie pe modele de evaluare, inclusiv sisteme bazate pe costuri amortizate.

         (3)   Criteriile prevăzute la alineatele (1) și (2) sunt considerate ca fiind îndeplinite în cazul instrumentelor financiare în mod normal tranzacționate pe piața monetară în sensul articolului 1 alineatul (9) din Directiva 85/611/CEE și admise sau tranzacționate pe o piață reglementată, în conformitate cu articolul 19 alineatul (1) literele (a), (b) sau (c), cu excepția cazului în care OPCVM deține informații care ar duce la o determinare diferită.
   Articolul 5

      Articolul 19 alineatul (1) litera (h) din Directiva 85/611/CEE

   Instrumente a căror emisiune sau emitent este reglementat în sensul protejării investitorilor și a economiilor
   (1)   Trimiterea din articolul 19 alineatul (1) litera (h) din Directiva 85/611/CEE la instrumentele pieței monetare, altele decât cele tranzacționate pe o piață reglementată, a căror emisiune sau al cărui emitent este reglementat în sensul protejării investitorilor și a economiilor, se înțelege ca trimitere la instrumente financiare care îndeplinesc următoarele criterii:

               (a)

               îndeplinesc unul din criteriile stabilite la articolul 3 alineatul (2) și toate criteriile stabilite la articolul 4 alineatul (1) și articolul 4 alineatul (2);

               (b)

               au la dispoziție informații corespunzătoare, inclusiv informații care permit o evaluare adecvată a riscurilor de credit aferente investiției în astfel de instrumente, ținând seama de alineatele (2), (3) și (4) ale acestui articol;

               (c)

               sunt liber transferabile.

         (2)   În cazul instrumentelor pieței monetare reglementate la articolul 19 alineatul (1) litera (h) a doua și a patra liniuță din Directiva 85/611/CEE sau în cazul celor emise de o autoritate locală sau regională a unui stat membru sau de un organism public internațional care, însă, nu sunt garantate de un stat membru sau, în cazul unui stat federal care este stat membru, de unul din membrii care face parte din federație, informațiile corespunzătoare în conformitate cu alineatul (1) litera (b) din prezentul articol constau în următoarele:

               (a)

               informații privind atât emisiunea sau programul de emisiune, cât și situația juridică și financiară a emitentului înaintea emisiunii instrumentului pe piața monetară;

               (b)

               actualizări ale informațiilor prevăzute la litera (a) în mod regulat și la apariția unui eveniment semnificativ;

               (c)

               informațiile menționate la litera (a), verificate de terți calificați în mod corespunzător, care nu se supun instrucțiunilor unui emitent;

               (d)

               statistici sigure și disponibile privind emisiunea sau programul de emisiune.

         (3)   În cazul instrumentelor pieței monetare reglementate la articolul 19 alineatul (1) litera (h) a treia liniuță din Directiva 85/611/CEE, informațiile corespunzătoare menționate la alineatul (1) litera (b) din prezentul articol constau în următoarele:

               (a)

               informații privind emisiunea sau programul de emisiune sau situația juridică și financiară a emitentului înaintea emisiunii instrumentului pe piața monetară;

               (b)

               actualizări ale informațiilor prevăzute la litera (a) în mod regulat și la apariția unui eveniment semnificativ;

               (c)

               statistici sigure și disponibile privind emisiunea sau programul de emisiune ori alte date care permit o evaluare corespunzătoare a riscurilor de credit aferente investiției în astfel de instrumente.

         (4)   În cazul tuturor instrumentelor de pe piața monetară, reglementate la articolul 19 alineatul (1) litera (h) prima liniuță din Directiva 85/611/CEE, cu excepția celor menționate la alineatul (2) din prezentul articol și a celor emise de Banca Centrală Europeană și de o bancă centrală dintr-un stat membru, informațiile corespunzătoare menționate la alineatul (1) litera (b) din prezentul articol constau din informații privind emisiunea sau programul de emisiune ori situația juridică și financiară a emitentului înaintea emisiunii instrumentului pe piața monetară.
   Articolul 6

      Articolul 19 alineatul (1) litera (h) din Directiva 85/611/CEE

   Instituția care este supusă și se conformează regulilor prudențiale considerate de autoritățile competente a fi cel puțin la fel de stringente precum cele prevăzute de dreptul comunitar
   Trimiterea din articolul 19 alineatul (1) litera (h) a treia liniuță din Directiva 85/611/CEE la o instituție care este supusă și se conformează regulilor prudențiale considerate de autoritățile competente ca fiind cel puțin la fel de stringente precum cele prevăzute de dreptul comunitar se înțelege ca trimitere la un emitent care este supus și se conformează regulilor prudențiale și îndeplinește unul din următoarele criterii:

               1.

               se află în Spațiul Economic European;

               2.

               se află în țările OCDE ce fac parte din Grupul celor Zece;

               3.

               are cel puțin un calificativ de risc scăzut de investiții;

               4.

               se poate demonstra, pe baza unei analize aprofundate a emitentului, că regulile prudențiale aplicabile respectivului emitent sunt cel puțin la fel de stringente precum cele prevăzute de dreptul comunitar.

         Articolul 7

      Articolul 19 alineatul (1) litera (h) din Directiva 85/611/CEE

   Mijloace de transformare a creanțelor în titluri negociabile care beneficiază de o linie bancară de lichidități
   (1)   Trimiterea din articolul 19 alineatul (1) litera (h) a patra liniuță din Directiva 85/611/CEE la mijloacele de transformare a creanțelor în titluri negociabile se înțelege ca trimitere la structuri, sub formă corporativă, fiduciară sau contractuală, stabilite în sensul operațiunilor ce permit transformarea creanțelor în titluri negociabile.
   (2)   Trimiterea din articolul 19 alineatul (1) litera (h) a patra liniuță din Directiva 85/611/CEE la linia bancară de lichidități se înțelege ca trimitere la facilitățile bancare asigurate de o instituție financiară în conformitate cu articolul 19 alineatul (1) litera (h) a treia liniuță din Directiva 85/611/CEE.
   Articolul 8

      Articolul 1 alineatul (2) și articolul 19 alineatul (1) litera (g) din Directiva 85/611/CEE

   Active financiare lichide privind instrumentele financiare derivate
   (1)   Trimiterea din articolul 1 alineatul (2) din Directiva 85/611/CEE la activele financiare lichide privind instrumentele financiare derivate se înțelege ca trimitere la instrumentele financiare derivate care îndeplinesc următoarele criterii:

               (a)

               valorile de bază ale acestora constau în una sau mai multe din următoarele:

                           (i)

                           activele din articolul 19 alineatul (1) din Directiva 85/611/CEE, inclusiv instrumentele financiare cu una sau mai multe caracteristici ale activelor respective;

                           (ii)

                           ratele dobânzii;

                           (iii)

                           monedele sau cursurile de schimb valutar;

                           (iv)

                           indici financiari;

               (b)

               în cazul instrumentelor financiare derivate tranzacționate pe OTC, acestea îndeplinesc condițiile din articolul 19 alineatul (1) litera (g) a doua și a treia liniuță din Directiva 85/611/CEE.

         (2)   Instrumentele financiare derivate menționate la articolul 19 alineatul (1) litera (g) din Directiva 85/611/CEE se interpretează în sensul includerii instrumentelor care îndeplinesc următoarele criterii:

               (a)

               permit transferul riscului de credit al unui activ menționat la alineatul (1) litera (a) din prezentul articol, independent de celelalte riscuri asociate activului respectiv;

               (b)

               nu au drept rezultat livrarea sau transferul, inclusiv sub formă de numerar, a altor active în afara celor menționate la articolul 19 alineatele (1) și (2) din Directiva 85/611/CEE;

               (c)

               îndeplinesc criteriile pentru instrumente financiare derivate tranzacționate pe OTC din articolul 19 alineatul (1) litera (g) a doua și a treia liniuță din Directiva 85/611/CEE și alineatele (3) și (4) din prezentul articol;

               (d)

               riscurile lor sunt cuprinse în procesul de gestionare a riscurilor OPCVM și în mecanismele interne de control în cazul riscurilor de asimetrie a informațiilor între OPCVM și cealaltă parte a derivatului de credit care rezultă din potențialul acces al părții la informații care nu sunt făcute publice privind firmele ale căror active sunt utilizate ca valori de bază de către derivatele de credit.

         (3)   În sensul articolului 19 alineatul (1) litera (g) a treia liniuță din Directiva 85/611/CEE, trimiterea la valoarea reală se înțelege ca trimitere la suma contra căreia poate fi schimbat un activ sau poate fi lichidată o obligație între părți dispuse, bine informate în cadrul unei tranzacții neprivilegiate.
   (4)   În sensul articolului 19 alineatul (1) litera (g) a treia liniuță din Directiva 85/611/CEE, trimiterea la evaluarea sigură și verificabilă se înțelege ca trimitere la o evaluare, efectuată de către OPCVM, corespunzătoare valorii reale menționate la alineatul (3) al acestui articol, care nu se bazează numai pe cotațiile pieței oferite de cealaltă parte și care îndeplinește următoarele criterii:

               (a)

               baza evaluării este fie o valoare de piață sigură, actualizată, a instrumentului, fie, dacă o astfel de valoare nu este disponibilă, un model de stabilire a prețului, utilizând o metodologie adecvată recunoscută;

               (b)

               verificarea evaluării este realizată de unul din următorii:

                           (i)

                           un terț corespunzător, independent de cealaltă parte a instrumentului financiar derivat tranzacționat pe OTC, cu o frecvență adecvată și astfel încât OPCVM să o poată verifica;

                           (ii)

                           o unitate din cadrul OPCVM, independentă de departamentul responsabil de gestionarea activelor și care este dotat corespunzător în acest scop.

         (5)   Trimiterea din articolul 1 alineatul (2) și articolul 19 alineatul (1) litera (g) din Directiva 85/611/CEE la activele lichide financiare se înțelege ca excluzând instrumentele financiare derivate pe mărfuri.
   Articolul 9

      Articolul 19 alineatul (1) litera (g) din Directiva 85/611/CEE

   Indici financiari
   (1)   Trimiterea din articolul 19 alineatul (1) litera (g) din Directiva 85/611/CEE la indicii financiari se înțelege ca trimitere la indicii care îndeplinesc următoarele criterii:

               (a)

               sunt suficient de diversificați, adică sunt îndeplinite următoarele criterii:

                           (i)

                           indicele este alcătuit astfel încât fluctuația cursurilor sau activitățile de tranzacționare privind un singur element să nu influențeze în mod necorespunzător performanța întregului indice;

                           (ii)

                           dacă indicele este alcătuit din activele menționate în articolul 19 alineatul (1) din Directiva 85/611/CEE, compoziția sa este cel puțin diversificată în conformitate cu articolul 22 litera (a) din aceeași directivă;

                           (iii)

                           dacă indicele este compus din alte active decât cele menționate la articolul 19 alineatul (1) din Directiva 85/611/CEE, acesta este diversificat astfel încât să fie echivalentul celui prevăzut la articolul 22 litera (a) din aceeași directivă;

               (b)

               reprezintă un reper adecvat pentru piața la care fac referire, adică sunt îndeplinite următoarele criterii:

                           (i)

                           indicele măsoară performanța unui grup reprezentativ de valori de bază într-un mod relevant și corespunzător;

                           (ii)

                           indicele este revizuit sau reechilibrat periodic pentru a se asigura că reflectă în continuare piețele la care face referire, conform criteriilor disponibile publicului;

                           (iii)

                           valorile de bază sunt suficient de lichide, ceea ce permite utilizatorilor să reproducă indicele, dacă este necesar;

               (c)

               sunt publicați în mod corespunzător, adică respectând următoarele criterii:

                           (i)

                           procesul de publicare a acestora se bazează pe proceduri solide de colectare a prețurilor, de calculare și de publicare ulterioară a valorii indicilor, inclusiv pe proceduri de stabilire a prețurilor pentru elementele pentru care nu este disponibil un preț al pieței;

                           (ii)

                           informații relevante privind probleme precum calcularea indicilor metodologii de reechilibrare, modificări ale indicilor sau orice dificultăți operaționale în furnizarea la timp sau de informații exacte sunt furnizate la scară largă și în mod oportun.

         (2)   În cazul în care compoziția activelor care sunt utilizate ca valori de bază de către derivatele financiare în conformitate cu articolul 19 alineatul (1) din Directiva 85/611/CEE nu îndeplinește criteriile stabilite la alineatul (1) din prezentul articol, respectivele derivate financiare sunt considerate, în cazul în care îndeplinesc criteriile prevăzute la articolul 8 alineatul (1) al acestei directive, drept derivate financiare pe o combinație de active de la punctele (i), (ii) și (iii) din articolul 8 alineatul (1) litera (a).
   Articolul 10

      Articolul 21 alineatul (3) din Directiva 85/611/CEE, paragraful al patrulea

   Valori mobiliare și instrumente ale pieței monetare care integrează derivate
   (1)   Trimiterea din articolul 21 alineatul (3) paragraful al patrulea din Directiva 85/611/CEE la valorile mobiliare care integrează un derivat se înțelege ca trimitere la instrumentele financiare care îndeplinesc criteriile din articolul 2 alineatul (1) din prezenta directivă și care conțin un element care îndeplinește următoarele criterii:

               (a)

               în baza elementului respectiv, unele sau toate fluxurile de numerar care ar fi altfel cerute de valoarea mobiliară ale cărei funcții de contract-gazdă pot fi modificate conform unui rate specifice a dobânzii, prețului instrumentului financiar, cursului de schimb valutar, indicelui prețurilor și ratelor, gradului de solvabilitate sau a indicelui de credit ori altor variabile și, prin urmare, variază într-un mod asemănător unui derivat autonom;

               (b)

               caracteristicile sale economice și riscurile nu sunt strâns legate de caracteristicile economice și riscurile contractului-gazdă;

               (c)

               are un impact semnificativ asupra profilului de risc și stabilirii prețului valorii mobiliare.

         (2)   Instrumentele de pe piața monetară care îndeplinesc unul din criteriile din articolul 3 alineatul (2) și toate criteriile din articolele 4 alineatul (1) și articolul 4 alineatul (2) și care conțin un element ce îndeplinește criteriile de la alineatul (1) din prezentul articol sunt considerate instrumente ale pieței monetare care integrează un derivat.
   (3)   O valoare mobiliară sau un instrument de pe piața monetară nu este considerat ca integrând un derivat în cazul în care conține un element care este transferabil din punct de vedere contractual, independent de valoarea mobiliară sau de instrumentul pieței monetare. Un astfel de element este considerat instrument financiar separat.
   Articolul 11

      Articolul 21 alineatul (2) din Directiva 85/611/CEE

   Tehnici și instrumente de gestionare eficientă a portofoliului
   (1)   Trimiterea din articolul 21 alineatul (2) din Directiva 85/611/CEE la tehnicile și instrumentele care privesc valorile mobiliare și la care se recurge în sensul unei gestionări eficiente a portofoliului se înțelege ca trimitere la tehnicile și instrumentele care îndeplinesc următoarele criterii:

               (a)

               sunt corespunzătoare din punct de vedere economic, adică sunt realizate într-un mod eficient sub aspectul costurilor;

               (b)

               sunt încheiate pentru unul sau mai multe din următoarele scopuri specifice:

                           (i)

                           reducerea riscului;

                           (ii)

                           reducerea costului;

                           (iii)

                           generarea de capital sau venituri suplimentare pentru OPCVM cu un nivel de risc în concordanță cu profilul de risc al OPCVM și normele de diversificare a riscului prevăzute la articolul 22 din Directiva 85/611/CEE;

               (c)

               riscurile acestora sunt cuprinse în procesul de gestionare a riscurilor OPCVM.

         (2)   Tehnicile și instrumentele care se conformează criteriilor de la alineatul (1) și care se leagă de instrumentele de pe piața monetară sunt considerate tehnici și instrumente aferente instrumentelor de pe piața monetară în sensul unei gestionări eficiente a portofoliului în conformitate cu articolul 21 alineatul (2) din Directiva 85/611/CEE.
   Articolul 12

      Articolul 22a alineatul (1) din Directiva 85/611/CEE

   OPCVM ce reproduc indici
   (1)   Trimiterea din articolul 22a alineatul (1) din Directiva 85/611/CEE la reproducerea compoziției unui indice al acțiunilor sau al titlurilor de creanță se înțelege ca trimitere la reproducerea compoziției activelor de bază ale indicelui, inclusiv utilizarea de derivate sau de alte tehnici și instrumente în conformitate cu articolul 21 alineatul (2) din Directiva 85/611/CEE și articolul 11 din prezenta directivă.
   (2)   Trimiterea din articolul 22a alineatul (1) prima liniuță din Directiva 85/611/CEE la un indice a cărui compoziție este suficient de diversificată se înțelege ca trimitere la un indice care se conformează normelor de diversificare a riscului din articolul 22a din prezenta directivă.
   (3)   Trimiterea din articolul 22a alineatul (1) a doua liniuță din Directiva 85/611/CEE la un indice care reprezintă un reper adecvat se înțelege ca trimitere la un indice al cărui furnizor utilizează o metodologie recunoscută care nu are, în general, drept rezultat excluderea unui emitent principal de pe piața la care se referă.
   (4)   Trimiterea din articolul 22a alineatul (1) a treia liniuță din Directiva 85/611/CEE la un indice publicat în mod corespunzător se înțelege ca trimitere la un indice care îndeplinește următoarele criterii:

               (a)

               este accesibil publicului;

               (b)

               furnizorul indicelui nu depinde de OPCVM care reproduce indicele.

         Litera (b) nu exclude furnizorii de indici și OPCVM care fac parte din același grup economic, cu condiția ca aranjamente eficiente de gestionare a conflictelor de interese să fie puse în aplicare.
   Articolul 13
   Transpunere
   (1)   Statele membre adoptă și publică, până la 23 martie 2008 cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte și un tabel de corespondență între respectivele acte și prezenta directivă.
   Statele aplică aceste dispoziții de la 23 iulie 2008.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern, pe care le adoptă în domeniul reglementat de prezenta directivă.
   Articolul 14
   Intrarea în vigoare
   Prezenta directivă intră în vigoare în a treia zi de la data publicării în Jurnalul Oficial al Uniunii Europene.
   Articolul 15
   Destinatarii
   Prezenta directiva se adresează statelor membre.

      Adoptată la Bruxelles, 19 martie 2007.

            Pentru Comisie

         Charlie McCREEVY

            Membru al Comisiei

      (1)  JO L 375, 31.12.1985, p. 3. Directivă, astfel cum a fost modificată ultima dată prin Directiva 2005/1/CE a Parlamentului European și a Consiliului (JO L 79, 24.3.2005, p. 9).


title: Directiva 2009/94/CE a Comisiei din 31 iulie 2009 de modificare a Directivei 98/8/CE a Parlamentului European și a Consiliului în ceea ce privește includerea acidului boric ca substanță activă în anexa I la directivă (Text cu relevanță pentru SEE)

text:
               1.8.2009

               RO

               Jurnalul Oficial al Uniunii Europene

               L 201/50

      DIRECTIVA 2009/94/CE A COMISIEI

   din 31 iulie 2009
   de modificare a Directivei 98/8/CE a Parlamentului European și a Consiliului în ceea ce privește includerea acidului boric ca substanță activă în anexa I la directivă
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi evaluate, în vederea unei posibile includeri a acestora în anexa I, IA sau IB la Directiva 98/8/CE. Lista respectivă include acidul boric.

               (2)

               În temeiul Regulamentului (CE) nr. 1451/2007, acidul boric a fost evaluat în conformitate cu articolul 11 alineatul (2) din Directiva 98/8/CE în vederea utilizării pentru tipul de produs 8, produse de conservare a lemnului, astfel cum este definit în anexa V la Directiva 98/8/CE.

               (3)

               Olanda a fost desemnată ca stat membru raportor și a prezentat Comisiei, la 7 iulie 2006, raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (4)

               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile acestei examinări au fost încorporate într-un raport de evaluare, în cadrul Comitetului permanent pentru produse biocide din 20 februarie 2009.

               (5)

               Din analizele efectuate reiese că ar fi posibil ca produsele biocide folosite ca produse pentru conservarea lemnului și care conțin acid boric să satisfacă cerințele prevăzute la articolul 5 din Directiva 98/8/CE. Prin urmare, este necesar să se includă acidul boric în anexa I, pentru a garanta că autorizațiile emise de statele membre pentru produsele biocide folosite ca produse pentru conservarea lemnului și care conțin acid boric pot fi acordate, modificate sau anulate în toate statele membre în conformitate cu articolul 16 alineatul (3) din Directiva 98/8/CE.

               (6)

               Cu toate acestea, au fost identificate riscuri inacceptabile pentru tratarea in situ a lemnului în exterior și pentru lemnul tratat expus intemperiilor. Prin urmare, nu ar trebui acordate autorizații pentru aceste utilizări, cu excepția cazului în care au fost prezentate date care demonstrează că produsele pot fi utilizate fără riscuri inacceptabile pentru mediu.

               (7)

               Nu toate utilizările potențiale au fost evaluate la nivelul Comunității. Prin urmare, este necesar ca statele membre să evalueze acele riscuri pentru sectoarele și grupele de populație care nu au fost abordate în mod reprezentativ în cadrul evaluării riscurilor la nivel comunitar și să se asigure, în momentul autorizării unui produs, că se iau măsuri adecvate sau se impun condiții specifice pentru a reduce riscurile identificate la un nivel acceptabil.

               (8)

               În urma concluziilor raportului de evaluare, este necesar să se solicite ca măsurile specifice de reducere a riscurilor să fie aplicate la nivelul autorizării produselor pentru acele produse care conțin acid boric și sunt utilizate ca produse de conservare a lemnului. În special, ar trebui să se ia măsuri corespunzătoare pentru a proteja solul și compartimentele mediului acvatic, deoarece au fost identificare riscuri inacceptabile pentru aceste compartimente în timpul evaluării. Produsele ar trebui să fie folosite cu echipamente specifice de protecție, atunci când riscul identificat pentru utilizatorii profesioniști sau industriali nu poate fi redus prin alte mijloace.

               (9)

               Este important ca dispozițiile prezentei directive să fie aplicate simultan în toate statele membre în vederea asigurării unui tratament egal pe piață al produselor biocide care conțin substanța activă acid boric, precum și în vederea facilitării funcționării corespunzătoare a pieței produselor biocide în general.

               (10)

               Este necesar să se prevadă un interval de timp rezonabil înainte de includerea unei substanțe active în anexa I, pentru a permite statelor membre și părților interesate să se pregătească pentru a îndeplini noile cerințe și pentru a permite solicitanților care au întocmit un dosar să beneficieze în întregime de perioada de 10 ani de protecție a datelor, care, în conformitate cu articolul 12 alineatul (1) litera (c) punctul (ii) din Directiva 98/8/CE, începe de la data includerii.

               (11)

               După includere, este necesar să se acorde statelor membre un interval de timp rezonabil pentru a pune în aplicare articolul 16 alineatul (3) din Directiva 98/8/CE și, în special, pentru a acorda, modifica sau anula autorizațiile pentru produsele biocide incluse la tipul de produs 8, care conțin acid boric, pentru a se asigura că acestea respectă dispozițiile Directivei 98/8/CE.

               (12)

               Prin urmare, Directiva 98/8/CE ar trebui modificată în consecință.

               (13)

               Măsurile prevăzute în prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până la 31 august 2010 cel târziu, actele cu putere de lege, regulamentele și actele administrative necesare pentru a se conforma prezentei directive.
   Statele membre aplică aceste dispoziții începând cu 1 septembrie 2011.
   Atunci când statele membre adoptă actele menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care acestea le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 31 iulie 2009.

            Pentru Comisie

         Stavros DIMAS

            Membru al Comisiei

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      ANEXĂ
      Se introduce următoarea intrare „Nr. 22” în anexa I la Directiva 98/8/CE:

                     Nr.

                     Denumire comună

                     Denumire IUPAC
                     Numere de identificare

                     Puritatea minimă a substanței active din produsele biocide introduse pe piață

                     Data includerii

                     Termen limită pentru punerea în conformitate cu articolul 16 alineatul (3)
                     [exceptând produsele care conțin mai mult de o substanță activă, pentru care termenul limită de punere în conformitate cu articolul 16 alineatul (3) este cel prevăzut de ultima decizie de includere cu privire la substanțele active ale acestor produse]

                     Data expirării includerii

                     Tipul de produs

                     Dispoziții specifice (1)

                     „22

                     acid boric

                     acid boric
                     Nr. CE: 233-139-2
                     Nr. CAS: 10043-35-3

                     990 g/kg

                     1 septembrie 2011

                     31 august 2013

                     31 august 2021

                     8

                     În momentul examinării cererii de autorizare a unui produs, în conformitate cu articolul 5 și cu anexa VI, statele membre trebuie să evalueze, atunci când sunt relevante pentru un anumit produs, acele grupe de populație care pot fi expuse la produs și utilizările sau scenariile de expunere care nu au fost abordate în mod reprezentativ în evaluarea riscurilor la nivel comunitar.
                     În momentul acordării unei autorizări pentru un produs, statele membre evaluează riscurile și se asigură ulterior de faptul că au fost luate măsurile necesare sau că sunt impuse condiții specifice pentru a limita riscurile identificate.
                     Autorizările pentru produse pot fi acordate numai atunci când solicitările demonstrează că riscurile pot fi reduse la niveluri acceptabile.
                     Statele membre garantează că autorizările respectă următoarele condiții:

                                 1.

                                 Produsele autorizate pentru utilizări industriale și profesionale trebuie folosite cu echipamente de protecție adecvate, cu excepția cazului în care se poate demonstra în cererea de autorizare a produsului faptul că riscurile pentru utilizatorii profesioniști și/sau industriali se pot reduce la un nivel acceptabil prin alte mijloace.

                                 2.

                                 Ținând cont de riscurile identificate pentru sol și pentru compartimentele mediului acvatic, produsele nu se autorizează pentru tratareain situ a lemnului în exterior și pentru lemnul tratat expus intemperiilor, cu excepția cazului în care sunt furnizate date care să demonstreze că produsele vor respecta cerințele articolului 5 și ale anexei VI, dacă este necesar prin intermediul unor măsuri corespunzătoare de reducere a riscurilor. În special, etichetele și/sau fișele de date de securitate ale produselor autorizate pentru uz industrial trebuie să indice faptul că lemnul proaspăt tratat trebuie să fie depozitat după tratare într-un loc acoperit și/sau pe o suprafață dură impermeabilă, în scopul prevenirii pierderilor directe pe sol sau în apă, și că eventualele pierderi trebuie să fie recuperate pentru reutilizare sau eliminare.”

         (1)  În vederea implementării principiilor comune din anexa VI, conținutul și concluziile rapoartelor de evaluare sunt disponibile la adresa de Internet a Comisiei: http://ec.europa.eu/comm/environment/biocides/index.htm


title: Directiva 2000/22/CE a Comisiei din 28 aprilie 2000 de adaptare la progresul tehnic a Directivei 87/402/CEE a Consiliului privind dispozitivele de protecție în caz de răsturnare, montate în partea din față a tractoarelor agricole și forestiere pe roți, cu ecartament îngustText cu relevanță pentru SEE.

text:
               13/Volumul 29

               RO

               Jurnalul Ofícial al Uniunii Europene

               26

         32000L0022

               L 107/26

               JURNALUL OFÍCIAL AL UNIUNII EUROPENE

      DIRECTIVA 2000/22/CE A COMISIEI

   din 28 aprilie 2000
   de adaptare la progresul tehnic a Directivei 87/402/CEE a Consiliului privind dispozitivele de protecție în caz de răsturnare, montate în partea din față a tractoarelor agricole și forestiere pe roți, cu ecartament îngust
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 74/150/CEE a Consiliului din 4 martie 1974 de apropiere a legislațiilor statelor membre cu privire la omologarea tractoarelor agricole sau forestiere pe roți (1), astfel cum a fost modificată ultima dată prin Directiva 2000/2/CE a Comisiei (2), în special articolul 11,
   având în vedere Directiva 87/402/CEE a Consiliului din 25 iunie 1987 privind dispozitivele de protecție în caz de răsturnare, montate în partea din față a tractoarelor agricole și forestiere pe roți, cu ecartament îngust (3), astfel cum a fost modificată ultima dată prin Actul de aderare a Austriei, a Finlandei și a Suediei, în special articolul 11,
   întrucât:

               (1)

               În vederea creșterii gradului de siguranță, este necesară clarificarea metodelor de testare a dispozitivelor de protecție în caz de răsturnare, montate în partea din față a tractoarelor agricole și forestiere pe roți, cu ecartament îngust, ținând seama de gama largă a echipamentelor disponibile.

               (2)

               Metodele de testare a acestor structuri ar trebui armonizate cu cele stabilite în Codul 6 al Organizației pentru Cooperare și Dezvoltare Economică (OCDE) cu privire la testările oficiale ale dispozitivelor de protecție ale tractoarelor agricole.

               (3)

               Directiva 87/402/CEE ar trebui modificată în consecință.

               (4)

               Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit prin articolul 12 din Directiva 74/150/CEE,

         ADOPTĂ PREZENTA DIRECTIVĂ:
   Articolul 1
   Anexele I-V și anexa VII la Directiva 87/402/CEE se modifică în conformitate cu anexa la prezenta directivă.
   Articolul 2
   (1)   De la 1 iulie 2001, statele membre nu pot:

               —

               refuza, pentru un tip de tractor, acordarea omologării CE de tip, eliberarea documentului prevăzut la articolul 10 alineatul (1) a treia liniuță din Directiva 74/150/CEE sau acordarea omologării naționale de tip și nici

               —

               interzice punerea în circulație a tractoarelor,

         în cazul în care tractoarele respective sunt conforme cu cerințele Directivei 87/402/CEE, astfel cum a fost modificată prin prezenta directivă.
   (2)   De la de 1 ianuarie 2002, statele membre:

               —

               nu mai pot elibera documentul prevăzut la articolul 10 alineatul (1) a treia liniuță din Directiva 74/150/CEE pentru un tip de tractor dacă acesta nu este conform cu cerințele Directivei 87/402/CEE, astfel cum a fost modificată prin prezenta directivă;

               —

               pot refuza acordarea omologării naționale de tip pentru un tip de tractor în cazul în care acesta nu este conform cu cerințele Directivei 87/402/CEE, astfel cum a fost modificată prin prezenta directivă;

         Articolul 3
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2001. Statele membre informează de îndată Comisia cu privire la aceasta.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 4
   Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
   Articolul 5
   Prezenta directivă se adresează statelor membre.

      Adoptată la Bruxelles, 28 aprilie 2000.

            Pentru Comisie

         Erkki LIIKANEN

            Membru al Comisiei

      (1)  JO L 84, 28.3.1974, p. 10.

      (2)  JO L 21, 26.1.2000, p. 23.

      (3)  JO L 220, 8.8.1987, p. 1.
   ANEXĂ
   Anexele I-V și anexa VII la Directiva 87/402/CEE se modifică după cum urmează:

               1.

               La anexa I punctul 1 se înlocuiește cu următorul text:

                           „1.

                           Se aplică cerințele de la punctul 1 din Codul 6 al OCDE [Decizia C(87) 53 finală de la24 noiembrie 1987, astfel cum a fost modificată ultima dată la 3 martie 1999], cu excepția punctului 1.1.”

               2.

               Anexa II se înlocuiește cu următorul text:

                  „ANEXA II
                  CERINȚE TEHNICE
                  Cerințele tehnice pentru omologarea CE de tip a componentelor dispozitivelor de protecție în caz de răsturnare, montate în partea din față a tractoarelor agricole sau forestiere pe roți, cu ecartament îngust, sunt cele stabilite la punctul 3 din Codul 6 al OCDE [Decizia C(87) 53 finală de la 24 noiembrie 1987, astfel cum a fost modificată ultima dată la 3 martie 1999]. Aceste cerințe tehnice nu se aplică capitolelor de la punctul 3 privind buletinul de testare, modificările minore și identificarea”.

               3.

               Anexele III, IV și V se elimină.

               4.

               La anexa VII, prima liniuță se înlocuiește cu următorul text:

                           „–

                           un dreptunghi care înconjoară litera minusculă «e», urmat de numărul distinctiv al statului membru care a acordat omologarea de tip a componentelor:

                                       —

                                       1 pentru Germania, 2 pentru Franța, 3 pentru Italia, 4 pentru Țările de Jos, 5 pentru Suedia, 6 pentru Belgia, 9 pentru Spania, 11 pentru Regatul Unit, 12 pentru Austria, 13 pentru Luxemburg, 17 pentru Finlanda, 18 pentru Danemarca, 21 pentru Portugalia, 23 pentru Grecia, 24 pentru Irlanda,”.


title: Directiva 2009/151/CE a Comisiei din 27 noiembrie 2009 de modificare a Directivei 98/8/CE a Parlamentului European și a Consiliului privind includerea tolilfluanidului ca substanță activă în anexa I la directivă (Text cu relevanță pentru SEE)

text:
               28.11.2009

               RO

               Jurnalul Oficial al Uniunii Europene

               L 313/78

      DIRECTIVA 2009/151/CE A COMISIEI

   din 27 noiembrie 2009
   de modificare a Directivei 98/8/CE a Parlamentului European și a Consiliului privind includerea tolilfluanidului ca substanță activă în anexa I la directivă
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
   întrucât:

               (1)

               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează a fi evaluate, în vederea unei posibile includeri a acestora în anexa I, IA sau IB la Directiva 98/8/CE. Această listă include tolilfluanidul.

               (2)

               În temeiul Regulamentului (CE) nr. 1451/2007, tolilfluanidul a fost evaluat în conformitate cu articolul 11 alineatul (2) din Directiva 98/8/CE în vederea utilizării pentru tipul de produs 8, produse de întreținere a lemnului, astfel cum este definit în anexa V la Directiva 98/8/CE.

               (3)

               Finlanda a fost desemnată ca stat membru raportor și a prezentat Comisiei, la 24 aprilie 2006, raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (4)

               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile acestei examinări au fost încorporate într-un raport de evaluare al Comitetului permanent pentru produse biocide din 15 mai 2009.

               (5)

               Din analizele efectuate reiese că produsele biocide care sunt utilizate ca produse de întreținere a lemnului și conțin tolilfluanid pot să respecte cerințele stabilite la articolul 5 din Directiva 98/8/CE. Prin urmare, este necesar să se includă tolilfluanidul în anexa I, pentru a garanta că autorizațiile pentru produsele biocide care sunt utilizate ca produse de întreținere a lemnului și conțin tolilfluanid pot fi acordate, modificate sau anulate în toate statele membre, în conformitate cu articolul 16 alineatul (3) din Directiva 98/8/CE.

               (6)

               Cu toate acestea, au fost identificate riscuri inacceptabile pentru tratarea in situ a lemnului în exterior și pentru lemnul tratat expus intemperiilor. Prin urmare, produsele care conțin tolilfluanid și sunt utilizate ca produse de întreținere a lemnului nu ar trebui autorizate pentru respectivele utilizări.

               (7)

               În lumina constatărilor cuprinse în raportul de evaluare, este necesar să se solicite aplicarea unor măsuri de reducere a riscurilor la nivelul autorizării produselor pentru produsele care conțin tolilfluanid și sunt utilizate ca produse de întreținere a lemnului, astfel încât să se garanteze reducerea riscurilor la un nivel acceptabil, în conformitate cu articolul 5 din Directiva 98/8/CE și cu anexa VI la directivă. Mai ales, este necesar să se solicite utilizarea cu echipament de protecție adecvat a produselor destinate utilizării industriale sau profesionale, cu excepția cazului în care se poate demonstra că riscul pentru utilizatorii industriali sau profesionali poate fi redus prin alte mijloace. Ar trebui să se ia măsuri corespunzătoare pentru a proteja solul și compartimentele mediului acvatic, deoarece în timpul evaluării au fost identificate riscuri inacceptabile pentru aceste compartimente. Așadar, ar trebui furnizate instrucțiuni pentru a indica faptul că lemnul tratat trebuie depozitat după tratare într-un loc acoperit și/sau pe o suprafață dură impermeabilă și că eventualele pierderi trebuie recuperate pentru a fi reutilizate sau eliminate.

               (8)

               Este important ca dispozițiile prezentei directive să fie aplicate simultan în toate statele membre pentru asigurarea unui tratament egal pe piață al produselor biocide care conțin substanța activă tolilfluanid, precum și pentru facilitarea funcționării corespunzătoare a pieței produselor biocide în general.

               (9)

               Este necesar să se prevadă un interval de timp rezonabil înainte de includerea unei substanțe active în anexa I, pentru a permite statelor membre și părților interesate să se pregătească în vederea respectării noilor cerințe și pentru a garanta că solicitanții care au pregătit un dosar pot beneficia pe deplin de perioada de 10 ani de protecție a datelor, care, în conformitate cu articolul 12 alineatul (1) litera (c) punctul (ii) din Directiva 98/8/CE, începe de la data includerii.

               (10)

               După includere, este necesar să se acorde statelor membre un interval de timp rezonabil pentru a pune în aplicare articolul 16 alineatul (3) din Directiva 98/8/CE și, în special, pentru a acorda, modifica sau anula autorizații pentru produsele biocide incluse la tipul de produs 8, care conțin tolilfluanid, pentru a garanta că acestea sunt conforme cu Directiva 98/8/CE.

               (11)

               Prin urmare, Directiva 98/8/CE trebuie modificată în consecință.

               (12)

               Măsurile prevăzute de prezenta directivă sunt conforme cu avizul Comitetului permanent pentru produse biocide,

         ADOPTĂ PREZENTA DIRECTIVĂ:
   Articolul 1
   Anexa I la Directiva 98/8/CE se modifică în conformitate cu anexa la prezenta directivă.
   Articolul 2
   (1)   Statele membre adoptă și publică, până la 30 septembrie 2010 cel târziu, actele cu putere de lege și actele administrative necesare pentru a se conforma prezentei directive.
   Statele membre aplică aceste acte începând cu 1 octombrie 2011.
   Atunci când statele membre adoptă actele menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 27 noiembrie 2009.

            Pentru Comisie

         Stavros DIMAS

            Membru al Comisiei

      (1)  JO L 123, 24.4.1998, p. 1.

      (2)  JO L 325, 11.12.2007, p. 3.

      ANEXĂ
      Următoarea intrare „Nr. 29” se introduce în anexa I la Directiva 98/8/CE:

                     Nr.

                     Denumirea comună

                     Denumire IUPAC
                     Numere de identificare

                     Puritatea minimă a substanței active din produsul biocid introdus pe piață

                     Data includerii

                     Termen limită pentru punerea în conformitate cu articolul 16 alineatul (3)
                     [exceptând produsele care conțin mai mult de o substanță activă, pentru care termenul limită de punere în conformitate cu articolul 16 alineatul (3) este cel prevăzut în ultima decizie de includere cu privire la substanțele active ale acestor produse]

                     Data expirării includerii

                     Tipul de produs

                     Dispoziții specifice (1)

                     „29.

                     tolilfluanid

                     Diclor-N-[(dimetilamino)sulfonil]fluor-N-(p-tolil)metansulfenamidă;
                     Nr. CE: 211-986-9
                     Nr. CAS: 731-27-1

                     960 g/kg

                     1 octombrie 2011

                     30 septembrie 2013

                     30 septembrie 2021

                     8

                     Produsele nu sunt autorizate pentru tratarea in situ a lemnului în exterior sau pentru lemn care va fi expus intemperiilor.
                     Statele membre se asigură că autorizațiile respectă următoarele condiții:

                                 1.

                                 Având în vedere ipotezele făcute în cadrul evaluării riscurilor, produsele autorizate pentru utilizare industrială sau profesională trebuie să fie folosite cu echipamente de protecție adecvate, cu excepția cazului în care se poate demonstra în cererea de autorizare a produsului că riscurile pentru utilizatorii industriali sau profesionali se pot reduce la un nivel acceptabil prin alte mijloace.

                                 2.

                                 Având în vedere riscurile identificate pentru sol și compartimentele mediului acvatic, trebuie să se ia măsuri corespunzătoare de reducere a riscului pentru a proteja aceste compartimente. În special, etichetele și/sau fișele de date de securitate ale produselor autorizate pentru utilizare industrială sau profesională trebuie să indice faptul că lemnul proaspăt tratat se depozitează în mod obligatoriu, după tratare, într-un loc acoperit și/sau pe o suprafață dură impermeabilă, în scopul prevenirii pierderilor directe pe sol sau în apă, și că eventualele pierderi se recuperează, în mod obligatoriu, pentru reutilizare sau eliminare.”

         (1)  În vederea implementării principiilor comune din anexa VI, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm


title: Directiva Consiliului din 25 iunie 1974 de apropiere a legislațiilor statelor membre cu privire la câmpul vizual și la ștergătoarele de parbriz ale tractoarelor agricole sau forestiere pe roți

text:
13/vol. 2           RO                                Jurnalul Oficial al Uniunii Europene                                                 63

31974L0347

L 191/5                                    JURNALUL OFICIAL AL COMUNITĂȚILOR EUROPENE                                             15.7.1974

                                                     DIRECTIVA CONSILIULUI
                                                          din 25 iunie 1974
             de apropiere a legislațiilor statelor membre cu privire la câmpul vizual și la ștergătoarele de parbriz ale
                                              tractoarelor agricole sau forestiere pe roți

                                                                  (74/347/CEE)

CONSILIUL COMUNITĂȚILOR EUROPENE,                                                                      Articolul 2

având în vedere tratatul de instituire a Comunității Economice             Statele membre nu pot refuza omologarea CEE și nici omologarea
Europene, în special articolul 100,                                        la nivel național a unui tractor din motive privind câmpul vizual
                                                                           sau ștergătoarele de parbriz în cazul în care acestea îndeplinesc
având în vedere propunerea Comisiei,                                       cerințele menționate în anexă.

având în vedere avizul Adunării (1),                                                                   Articolul 3
având în vedere avizul Comitetului Economic și Social (2),                 Statele membre nu pot refuza înmatricularea sau interzice
                                                                           vânzarea, punerea în circulație sau utilizarea tractoarelor din
întrucât cerințele tehnice pe care trebuie să le îndeplinească             motive privind câmpul vizual sau ștergătoarele de parbriz în cazul
tractoarele în conformitate cu legislațiile interne se referă, printre     în care acestea îndeplinesc cerințele care figurează în anexă.
altele, la câmpul vizual și la ștergătoarele de parbriz;
                                                                                Articolul 4
întrucât aceste cerințe diferă de la un stat membru la altul; întru-
cât este, prin urmare, necesar ca aceleași cerințe să fie adoptate de      Modificările care sunt necesare pentru adaptarea cerințelor din
toate statele membre, fie în completarea, fie în locul reglementă-         anexă la progresul tehnic se adoptă în conformitate cu articolul 13
rilor lor actuale, în primul rând pentru a permite punerea în              din Directiva 74/150/CEE.
aplicare, pentru fiecare tip de tractor, a procedurii de omologare
CEE care face obiectul Directivei 74/150/CEE a Consiliului din
4 martie 1974 de apropiere a legislațiilor statelor membre cu pri-                                     Articolul 5
vire la omologarea tractoarelor agricole sau forestiere pe roți (3),       (1) Statele membre pun în aplicare dispozițiile necesare pentru a
                                                                           se conforma prezentei directive în termen de optsprezece luni de
                                                                           la notificarea acesteia și informează de îndată Comisia cu privire
ADOPTĂ PREZENTA DIRECTIVĂ:                                                 la aceasta.
                                                                           (2) Comisiei îi sunt comunicate de către statele membre textele
                                                                           principalelor dispoziții de drept intern pe care le adoptă în
                             Articolul 1
                                                                           domeniul reglementat de prezenta directivă.
(1) Se înțelege prin tractor (agricol sau forestier) orice vehicul cu
motor, pe roți sau șenile, care are cel puțin două axe, a cărui func-                                  Articolul 6
ție constă în mod esențial în forța sa de tracțiune și care este spe-
cial conceput pentru tractarea, împingerea, purtarea sau acționa-          Prezenta directivă se adresează statelor membre.
rea anumitor utilaje, mașini sau remorci destinate să fie folosite în
exploatarea agricolă sau forestieră. Acesta poate fi amenajat pen-         Adoptată la Luxemburg, 25 iunie 1974.
tru a transporta o încărcătură și însoțitori.
                                                                                Pentru Consiliu
(2) Prezenta directivă se aplică numai tractoarelor menționate la
alineatul (1), montate pe pneuri, care au două axe și o viteză                                                 Președintele
maximă prin construcție cuprinsă între 6 și 25 km/h.                                                        H. D. GENSCHER

(1) JO 28, 17.2.1967, p. 462/67.
(2) JO 42, 7.3.1967, p. 620/67.
(3) JO L 84, 28.3.1974, p. 10.
 ---pagebreak--- 64        RO                                Jurnalul Oficial al Uniunii Europene                                                     13/vol. 2

                                                              ANEXĂ

                                                       CÂMPUL VIZUAL

                                                     DEFINIȚII ȘI CERINȚE

     1.        DEFINIȚII

     1.1.      Câmp vizual

               „Câmp vizual”: totalitatea direcțiilor, orientate în față și lateral, în care conducătorul tractorului poate vedea.

     1.2.      Punct de referință

               „Punct de referință”: poziția stabilită prin convenție a razelor vizuale ale ochilor conducătorului tractorului,
               care se întâlnesc în mod imaginar într-un punct. Acest punct de referință se situează în planul paralel cu
               planul median longitudinal al tractorului, care trece prin mijlocul scaunului, la 700 mm pe verticală
               deasupra liniei de intersecție a acestui plan cu suprafața scaunului și la 270 mm – în direcția de sprijin a
               bazinului – față de planul vertical tangent la bord în fața suprafeței scaunului și perpendicular pe planul
               median longitudinal al tractorului (figura 1). Punctul de referință astfel determinat este valabil pentru
               scaunul neocupat, în poziția de reglaj medie indicată de către constructorul tractorului.

     1.3.      Semicerc vizual

               „Semicerc vizual”: semicercul care este descris de o rază de 12 m în jurul punctului situat în planul orizontal
               al drumului, pe verticală, deasupra punctului de referință, astfel încât arcul – văzut în sensul de mers – se
               situează în fața tractorului, iar diametrul care delimitează semicercul face un unghi drept cu axa
               longitudinală a tractorului (figura 2).

     1.4.      Efect de mască

               „Efect de mască”: coardele sectoarelor semicercului vizual, care nu pot fi văzute din cauza elementelor de
               construcție, de exemplu stâlpii acoperișului.

     1.5.      Sector vizual

               „Sector vizual”: partea câmpului vizual care este delimitată:

     1.5.1.    sus,

               de un plan orizontal care trece prin punctul de referință;

     1.5.2.    în planul drumului,

               de zona situată în exteriorul semicercului vizual, care prelungește sectorul semicercului vizual, a cărui
               coardă de 9,5 m lungime este perpendiculară pe planul paralel cu planul median longitudinal al tractorului
               trecând prin mijlocul scaunului conducătorului, și care este împărțit în două de acest plan.

     1.6.      Câmp de acționare a ștergătoarelor

               „Câmp de acționare a ștergătoarelor”: sectorul suprafeței exterioare a parbrizului care este șters de
               ștergătoare.

     2.        CERINȚE

     2.1.      Generalități

               Tractorul trebuie să fie construit și echipat astfel încât, în traficul rutier și în exploatarea agricolă sau
               forestieră, conducătorul să poată avea un câmp vizual suficient în condiții normale de circulație rutieră și
               de activitate pe câmp și în pădure. Câmpul vizual este considerat suficient atunci când conducătorul poate
               vedea parțial fiecare roată din față, în măsura posibilităților, și când sunt îndeplinite cerințele de mai jos.
 ---pagebreak--- 13/vol. 2      RO                                  Jurnalul Oficial al Uniunii Europene                                                   65

            2.2.       Verificarea câmpului vizual
            2.2.1.     Procedeu de delimitare a efectelor de mască
            2.2.1.1.   Tractorul trebuie să fie plasat pe o suprafață orizontală conform figurii 2. Se așează pe un suport orizontal
                       care trece prin punctul de referință două surse luminoase punctuale montate simetric în raport cu acest
                       punct de referință și care se află la o distanță de 65 mm una de alta. Acest suport trebuie să poată pivota
                       în centru, pe o axă verticală care trece prin punctul de referință. La măsurarea efectelor de mască, el trebuie
                       orientat astfel încât linia care leagă sursele luminoase să fie perpendiculară pe linia care leagă elementul ce
                       maschează vizibilitatea și punctul de referință. Intersecțiile zonelor întunecate proiectate pe semicercul
                       vizual de elementul de construcție ce maschează vizibilitatea în urma aprinderii alternative a celor două
                       surse luminoase trebuie să fie măsurate ca efect de mască conform punctului 1.4 (figura 3).
            2.2.1.2.   Efectele de mască nu pot depăși 600 mm.
            2.2.1.3.   Efectele de mască care provin din elemente învecinate de construcție cu o lățime de peste 80 mm trebuie
                       să fie dispuse astfel încât segmentul de dreaptă care unește mijlocul coardelor sectoarelor semicercului
                       vizual, care nu pot fi văzute, să aibă o lungime mai mare sau egală cu 2,50 m.
            2.2.1.4.   Nu pot exista mai mult de 6 efecte de mască pe toată întinderea semicercului vizual și nu se pot afla mai
                       mult de 2 în interiorul sectorului vizual menționat la punctul 1.5.
            2.2.1.5.   Efectele de mască mai mari de 600 mm, dar mai mici de 1 200 mm sunt totuși autorizate în cazul în care
                       elementele de construcție ce se află la originea lor nu pot avea nici altă formă, nici nu pot fi dispuse altfel.
                       Totuși, nu pot exista mai mult de două efecte de mască de acest gen, dar aceasta, numai în afara sectorului
                       vizual.
            2.2.1.6.   Eventualele obstacole în calea vizibilității datorate prezenței retrovizoarelor ale căror modele sunt autorizate
                       nu sunt luate în considerare dacă nu pot fi dispuse altfel.
            2.2.2.     Determinarea matematică a efectelor de mască în viziune binoculară:
            2.2.2.1.   În locul verificării prevăzute la punctul 2.2.1, se poate verifica matematic admisibilitatea diferitelor efecte
                       de mască. Punctele 2.2.1.3, 2.2.1.4, 2.2.1.5 și 2.2.1.6 reglementează importanța, repartiția și numărul
                       efectelor de mască.
            2.2.2.2.   Pentru o viziune binoculară și o distanță oculară de 65 mm, efectul de mască exprimat în milimetri este dat
                       de formula
                                                                      b – 65
                                                                v =            × 12000 + 65
                                                                        a
                       unde:
                       a   este distanța în milimetri dintre elementul ce maschează vederea și punctul de referință, măsurată de-a
                           lungul razei vizuale care unește punctul de referință, centrul elementului și limita semicercului vizual;
                       b este lățimea în milimetri a elementului ce maschează vederea măsurată orizontal și perpendicular pe
                         raza vizuală.
            2.3.       Procedeele de verificare prevăzute la punctul 2.2 pot fi înlocuite cu alte procedee, cu condiția ca acestea din
                       urmă să aibă o valoare identică.
            2.4.       În cazul în care, pentru efectele de mască, trebuie aplicat articolul 8 alineatul (3) din Directiva 74/150/CEE,
                       procedeul de la punctul 2.2.2 este valabil.

            2.5.       Suprafața transparentă a parbrizului
                       În cazul în care tractorul este prevăzut cu parbriz, suprafața transparentă a parbrizului trebuie să fie astfel
                       încât să îndeplinească cerințele de la punctul 2.2.

            2.6.       Ștergătoare
            2.6.1.     În cazul în care tractorul este dotat cu parbriz, el trebuie să fie echipat și cu unul sau mai multe ștergătoare
                       acționate de un motor. Câmpul lor de acțiune trebuie să asigure o vizibilitate clară spre înainte, care
                       corespunde unei coarde de semicerc de cel puțin 8 m în interiorul sectorului vizual.
            2.6.2.     Viteza de funcționare a ștergătoarelor trebuie să fie de cel puțin 20 cicluri pe minut.
 ---pagebreak--- 66   RO   Jurnalul Oficial al Uniunii Europene   13/vol. 2

                        Figura 1
 ---pagebreak--- 13/vol. 2   RO   Jurnalul Oficial al Uniunii Europene   67

                               Figura 2
 ---pagebreak--- 68   RO   Jurnalul Oficial al Uniunii Europene   13/vol. 2

                        Figura 3